钦定古今图书集成/明伦汇编/氏族典/第587卷 > 唐括安礼
## 钦定古今图书集成/明伦汇编/氏族典/第587卷 > 唐括安礼

按《金史唐括安礼传》：“安礼本名斡鲁古，字子敬，好学，
通经史，工词章，知为政大体。贞元中，累官临海军节
度使，入为翰林侍读学士，改濬州防御使，彰化军节
度使。大定初，迁益都尹，召为大兴尹。上曰：‘京师好讹
言，府中奸吏为民患。卿虽年少，有治才，去其宿弊，毋
为因’。”仍察廉入第一等，进阶荣禄大夫。七年五月，大
兴府狱空，诏锡宴劳之。知政事，罢为横海军节度使。
历河间尹、南京留守，以丧去官。起复尚书右丞。他日，
上曰：“荐举大臣之职，外官五品犹得举人，宰相无所
举，何也？”安礼对曰：“孔子称才难，贤人君子世不多有。
陛下必欲得人，当广取士之路，区别器使之，斯得人
矣。”转左丞，进拜平章政事，封芮国公，授世袭谋克。上
谕安礼：“前代史书详备，今《祖宗实录》太简略。”对曰：“前
代史皆成书，有《帝纪》、列传。他日修史时，亦有《帝纪、列
传》，其详自见于《列传》也。”安礼常议科目，言于上曰：“臣
观近日士人，不以策论为意。今若诗赋策论，各场考
试，文理俱优者为中选，以时务策观其器识，庶得人
也。”上曰：“卿等议之。”上谓宰臣曰：“赏有功不可缓，缓赏
无以劝善。”安礼对曰：“古所谓赏不逾时者，正谓此也。”
二十一年，拜右丞相，进封申国公，固辞。上曰：“朕知卿
正直，且练习政事，无出卿之右者，其毋多让。”安礼顿
首谢。是岁，薨。泰和元年，配享世宗庙廷。